
Apstiprināts ar
Ministru kabineta
2025. gada ___. aprīļa
sēdes protokola Nr. ___ __. §

Latvijas Republikas nostājas projekts,
sniedzot rakstiskus apsvērumus prejudiciālā nolēmuma lūguma procesā
Eiropas Savienības Tiesas lietā
C-870/24 Outletico

	  1. Informācija, kas saistīta ar Eiropas Savienības Tiesā izskatāmo lietu

	1.1. lietas numurs un iesaistītās puses
Lieta C-870/24 Outletico.
Pieteicēja nacionālajā tiesvedībā par labvēlīga administratīvā akta izdošanu ir  SIA „OUTLETICO” (turpmāk – Pieteicēja).
Prejudiciālos jautājumus Eiropas Savienības Tiesā (turpmāk – EST) iesniegusi  Administratīvā apgabaltiesa (turpmāk - Iesniedzējtiesa).

	1.2. lietas faktisko apstākļu īss hronoloģisks izklāsts
Iesniedzējtiesas tiesvedībā ir administratīvā lieta, kas ierosināta, pamatojoties uz Pieteicējas pieteikumu par Valsts ieņēmumu dienesta (turpmāk – VID) ģenerāldirektora 2022. gada 25. marta lēmuma Nr. 33.17-6/22.9/1888       (turpmāk – Pārsūdzētais lēmums) atcelšanu, sakarā ar VID apelācijas sūdzību par Administratīvās rajona tiesas 2022. gada 22. novembra spriedumu.
Pieteicēja 2021. gada 21. martā un 16. aprīlī vērsās VID ar lūgumu piešķirt tai kā Covid-19 krīzes skartajam uzņēmumam atbalstu apgrozāmo līdzekļu plūsmas nodrošināšanai par 2021. gada janvāri un martu. Ar VID 2021. gada 30. aprīļa lēmumu Nr. 33.17-3/22.9/5185 un 2021. gada 17. maija lēmumu               Nr. 33.17-3/12.4/8814 piešķīra Pieteicējai atbalstu apgrozāmo līdzekļu plūsmas krituma kompensēšanai 45 597,69 euro apmērā par 2021. gada janvāri un 45 597,68 euro apmērā par 2021. gada martu. VID konstatēja, ka Pieteicēja atbilst sīkā (mikro) uzņēmuma definīcijai Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Regula Nr. 651/2014) I pielikuma 2. panta 2. un 3. punkta izpratnē un Ministru kabineta 2020. gada 10. novembra noteikumos Nr. 676 ,,Noteikumi par atbalstu Covid-19 krīzes skartajiem uzņēmumiem apgrozāmo līdzekļu plūsmas nodrošināšanai”[footnoteRef:1] noteiktajiem kritērijiem atbalsta saņemšanai. [1:  https://likumi.lv/ta/id/318758 ] 


VID Nodokļu nomaksas veicināšanas pārvalde, uzskatot, ka Pieteicēja kopā ar saistītajiem uzņēmumiem atbilst lielā uzņēmuma kategorijai un 2019. gada 31. decembrī un atbalsta piešķiršanas brīdī ir grūtībās nonākušais uzņēmums, ar 2021. gada 27. decembra lēmumu Nr. 33.17-7/17.7/118736 un lēmumu Nr. 33.17-7/17.7/118737 atcēla VID 2021. gada 30. aprīļa un 2021. gada 17. maija lēmumus par atbalsta piešķiršanu un noteica Pieteicējai pienākumu atmaksāt nelikumīgi saņemto atbalstu. Izskatot Pieteicējas apstrīdēšanas iesniegumus, ar VID 2022. gada 25. marta lēmumu Nr. 33.17-6/22.9/1888 sākotnējie VID Nodokļu nomaksas veicināšanas pārvaldes 2021. gada 27. decembra lēmumi atstāti negrozīti.

Lietā ir strīds par uzņēmumu SIA ,,Esterkin Family Investments” un SIA ,,IC Industries Holdings” saistību ar Pieteicēju. Pārsūdzētajā lēmumā secināts, ka konkrētajā gadījumā /persona A/ kā fiziskā persona pārvalda un tieši kontrolē SIA ,,Esterkin Family Investments” un SIA ,,IC Industries Holdings”, ko apliecina kapitāldaļu īpatsvars, tādēļ Regulas Nr. 651/2014 I pielikuma 1. panta izpratnē /persona A/ ir vērtējams kā saimnieciskās darbības veicējs – uzņēmums. Tādējādi Pieteicējai veidojas saistība ar SIA ,,Esterkin Family Investments” un SIA ,,IC Industries Holdings”, un minētā apstākļa dēļ šie uzņēmumi ir iekļaujami Pieteicējas saistīto uzņēmumu grupā. Tā kā konkrētajā gadījumā fiziskā persona (/persona A/) valsts atbalsta regulējuma izpratnē tiek vērtēta kā uzņēmums, tad Regulas Nr. 651/2014 I pielikuma 3. panta 3. punkta ceturtā daļa nav piemērojama, jo tajā noteiktais attiecas uz fiziskām personām, nevis uzņēmumiem.

Pieteicēja VID lēmumu pārsūdzēja administratīvajā tiesā. Pieteikumā Pieteicēja citstarp ir uzsvērusi, ka Pārsūdzētajā lēmumā nav norādīts, kurš Regulas Nr. 651/2014 I pielikuma 3. panta 3. punkta apakšpunkts ir par pamatu strīdus uzņēmumu atzīšanai par ar Pieteicēju saistītiem uzņēmumiem. Pieteicēja ne ar vienu no Pārsūdzētajā lēmumā minētajiem uzņēmumiem, kuros /persona A/ ņem dalību, nedarbojas nedz konkrētajā tirgū, nedz arī blakustirgos. Līdz ar to Pieteicējas kategorijas noteikšanā nav ņemami vērā SIA ,,Esterkin Family Investments” un SIA ,,IC Industries Holdings” dati. Bez šo divu uzņēmumu datiem Pieteicēja atbilst Regulas Nr. 651/2014 I pielikuma sīka (mikro) uzņēmuma kritērijiem.

Administratīvā rajona tiesa ar 2022. gada 22. novembra spriedumu apmierināja Pieteicējas pieteikumu un nolēma Pārsūdzēto lēmumu atcelt.

VID par pirmās instances tiesas spriedumu iesniedza apelācijas sūdzību, kurā norādīja, ka tiesa nepareizi iztulkoja Regulas Nr. 651/2014 I pielikuma 1. pantu, nepamatoti atzīstot, ka /persona A/ nav uzskatāms par uzņēmumu minētās normas izpratnē. Konkrētajā gadījumā Regulas Nr. 651/2014 I pielikuma 3. panta 3. punkta ceturtajā daļā noteiktais nav jāanalizē, jo tas attiecas uz fiziskajām personām, nevis uzņēmumiem.

Viens no jautājumiem, kas ir izšķirams lietā ir tas, ko ietver „uzņēmuma” jēdziens saskaņā ar Regulas Nr. 651/2014 I pielikuma 1. pantu un vai Regulas Nr. 651/2014 I pielikuma 3. panta 3. punkta ceturtā daļa ir piemērojama gadījumos, kad fiziskai personai pieder kapitāldaļas attiecīgajos uzņēmumos. Proti, VID uzskata, ka fiziskā persona /persona A/, kuram pieder vairākums kapitāla daļu ne tikai uzņēmumā, kas ir Pieteicējas dalībnieks (Kipras uzņēmums RRE TRADECENTERS HOLDING LIMITED), bet arī citos uzņēmumos (SIA „Esterkin Family Investments”; SIA „IC Industries Holdings”), Regulas Nr. 651/2014 izpratnē veic saimniecisko darbību un ir atzīstams par uzņēmumu atbilstoši Regulas Nr. 651/2014 I pielikuma 1. pantam.

Savukārt Pieteicēja uzskata, ka starp pieteicēju un SIA ,,Esterkin Family Investments” un SIA ,,IC Industries Holdings” pastāv saistība tikai caur /persona A/ kā fizisku personu, tādējādi uz konkrēto gadījumu attiecas Regulas Nr. 651/2014 I pielikuma 3. panta 3. punkta ceturtā daļa un ir vērtējams, vai Pieteicēja darbojas tajā pašā konkrētajā tirgū vai blakus tirgos kā SIA „Esterkin Family Investments” un SIA „IC Industries Holdings”.

Iesniedzējtiesai pastāv šaubas, vai gadījumā, ja nacionālajās tiesību normās (Komerclikuma 186. panta trešajā daļa, 210. panta pirmajā un otrajā daļā) noteiktu lēmumu pieņemšana ir noteikta dalībnieku sapulces (kapitāldaļu īpašnieku) kompetencē, tas ir pietiekams pamats, lai atzītu, ka fiziska persona, kurai pieder kapitāla daļu kontrolpakete, arī faktiski to īsteno, tieši vai netieši ietekmējot sabiedrības pārvaldību, un tādējādi ir jāuzskata, ka tā veic saimniecisko darbību vai piedalās šāda uzņēmuma saimnieciskajā darbībā, un tā ir atzīstama par uzņēmumu. 

Turklāt pamatotas šaubas par VID norādītās interpretācijas pareizību rada Pieteicējas arguments, ka, ja visos gadījumos, kad fiziskai personai pieder uzņēmuma kapitāldaļas, fizisko personu uzskata par uzņēmumu, tad jebkurā gadījumā pilnībā ir izslēgta un nav iespējama starp uzņēmumiem pastāvošu attiecību ar fiziskas personas starpniecību konstatēšana un Regulas Nr. 651/2014 I pielikuma 3. panta 3. punkta ceturtās daļas atrunas piemērošana.

Iesniedzējtiesa pieņēma lēmumu uzdot EST prejudiciālos jautājumus:
1) vai Regulas Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, I pielikuma 1. pants un 3. panta 3. punkts interpretējams tādējādi, ka par uzņēmumu uzskata arī fizisku personu, kurai pieder uzņēmumakapitāldaļas? 
Vai atbildi uz šo jautājumu ietekmē apstāklis, ka noteiktu lēmumu pieņemšana, kas saistīta ar uzņēmuma pārvaldību, nacionālajās tiesību normās ir noteikta dalībnieku sapulces (kapitāldaļu īpašnieku) kompetencē? Vai tas pats par sevi ir pietiekams pamats, lai atzītu, ka fiziska persona, kurai pieder uzņēmuma kapitāla daļas (dalībnieku balsstiesību vairākums), tieši vai netieši ietekmē uzņēmuma pārvaldību, un tādējādi veic saimniecisko darbību vai piedalās šāda uzņēmuma saimnieciskajā darbībā, nevērtējot, vai faktiski fiziskā persona piedalās uzņēmuma pārvaldībā? 
2) vai Regulas Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, I pielikuma 3. punkta ceturtā daļa ir interpretējama tādējādi, ka jēdziens „uzņēmumi, kuriem kādas no šīm attiecībām pastāv ar fiziskas personas starpniecību” šīs normas izpratnē aptver arī tādu situāciju, kad fiziska persona ir kapitāldaļu īpašnieks un viņai ir balsstiesību vairākums uzņēmumā, kuram ir dalībnieku balsstiesību vairākums citā uzņēmumā, kura kā saistīta uzņēmuma statuss tiek vērtēts attiecībā uz citiem uzņēmumiem, kuros tā pati fiziskā personai ir kapitāldaļu īpašnieks un viņai ir dalībnieku balsstiesību vairākums?

	1.3. piemērojamās tiesības (svarīgākās Eiropas Savienības un Latvijas Republikas tiesību normas):
Eiropas Savienības tiesību akti:
1. 1. Līguma par Eiropas Savienības darbību (turpmāk –  LESD) 107. panta 1. punkts:
2. Ja vien Līgumi neparedz ko citu, ar iekšējo tirgu nav saderīgs nekāds atbalsts, ko piešķir dalībvalstis vai ko jebkādā citā veidā piešķir no valsts līdzekļiem un kas rada vai draud radīt konkurences izkropļojumus, dodot priekšroku konkrētiem uzņēmumiem vai konkrētu preču ražošanai, ciktāl tāds atbalsts iespaido tirdzniecību starp dalībvalstīm.
3. 2. LESD 107. panta 3. punkta b) apakšpunkts:
4. Turpmāk norādīto var uzskatīt par saderīgu ar iekšējo tirgu: b) atbalstu, kas veicina kāda svarīga projekta īstenojumu visas Eiropas interesēs vai novērš nopietnus traucējumus kādas dalībvalsts tautsaimniecībā.
5. 3. Eiropas Komisijas 2020. gada 19. marta paziņojuma „Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā” (C(2020)1863) (turpmāk – Pagaidu regulējums) 18., 19. un 22. punkts:
18. punkts: 
Ņemot vērā, ka Covid-19 uzliesmojums ietekmē visas dalībvalstis un ka dalībvalstu veiktie ierobežošanas pasākumi ietekmē uzņēmumus, Komisija uzskata, ka valsts atbalsts ir pamatots un to var atzīt par saderīgu ar iekšējo tirgu, pamatojoties uz Līguma par Eiropas Savienības darbību 107. panta 3. punkta „b” apakšpunktu, uz noteiktu laikposmu, lai novērstu likviditātes trūkumu, ar ko saskaras uzņēmumi, un nodrošinātu, ka Covid-19 uzliesmojuma izraisītie traucējumi neapdraud šo uzņēmumu, jo īpaši mazo un vidējo uzņēmumu, dzīvotspēju. 
19. punkts: 
Komisija šajā paziņojumā izklāsta saderības nosacījumus, kurus tā principā piemēros atbalstam, ko dalībvalstis piešķir saskaņā ar Līguma par Eiropas Savienības darbību 107. panta 3. punkta „b” apakšpunktu. Tāpēc dalībvalstīm ir jāpierāda, ka valsts atbalsta pasākumi, kas Komisijai paziņoti saskaņā ar šo paziņojumu, ir vajadzīgi, atbilstīgi un samērīgi, lai novērstu nopietnus traucējumus attiecīgās dalībvalsts tautsaimniecībā, un ka ir pilnībā ievēroti visi šajā paziņojumā izklāstītie nosacījumi. 
22. punkts: 
Komisija šādu valsts atbalstu uzskatīs par saderīgu ar iekšējo tirgu, pamatojoties uz Līguma par Eiropas Savienības darbību 107. panta 3. punkta „b” apakšpunktu, ja būs izpildīti visi turpmāk minētie nosacījumi (īpašie noteikumi primārajai lauksaimniecības ražošanai un zvejniecības un akvakultūras nozarēm ir izklāstīti 23. punktā):
[..]
c) garantiju var piešķirt uzņēmumiem, kuri 2019. gada 31. decembrī nebija nonākuši grūtībās (Komisijas Regulas (ES) Nr. 651/2014 nozīmē (saskaņā ar definīciju Komisijas regulas Nr. 651/2014 2.panta 18. punktā)); to var piešķirt uzņēmumiem, kuri nav nonākuši grūtībās un/vai uzņēmumiem, kuri 2019. gada 31 .decembrī nebija nonākuši grūtībās (Komisijas Regulas (ES) Nr. 651/2014 nozīmē), bet kuri saskārās ar grūtībām vai nonāca grūtībās pēc minētā datuma Covid-19 uzliesmojuma rezultātā. Atkāpjoties no iepriekš minētā, atbalstu var piešķirt mikrouzņēmumiem vai maziem uzņēmumiem (Komisijas regulas Nr. 651/2014 1. pielikuma nozīmē), kas 2019. gada 31. decembrī jau bija nonākuši grūtībās, ar nosacījumu, ka tiem netiek piemērota kolektīva maksātnespējas procedūra saskaņā ar valsts tiesību aktiem un ka tie nav saņēmuši glābšanas atbalstu vai pārstrukturēšanas atbalstu.
4. Regulas Nr. 651/2014 2. panta 2. un 24. punkts:
2. panta 2. punkts: „Mazie un vidējie uzņēmumi” jeb „MVU” ir uzņēmumi, kas atbilst I pielikumā noteiktajiem kritērijiem. 
2. panta 24. punkts: „Lieli uzņēmumi” ir uzņēmumi, kas neatbilst I pielikumā noteiktajiem kritērijiem. 
I pielikuma 1. pants „Uzņēmums”: Par uzņēmumu uzskata jebkuru saimnieciskās darbības subjektu neatkarīgi no tā juridiskās formas. Tas jo īpaši ietver pašnodarbinātas personas un ģimenes uzņēmumus, kas nodarbojas ar amatniecību vai veic citu darbību, kā arī personālsabiedrības un apvienības, kas regulāri ir iesaistītas saimnieciskajā darbībā. 
I pielikuma 2. pants „Darbinieku skaits un finansiālās robežvērtības, pēc kurām nosaka uzņēmumu kategorijas”: 
1. Mikrouzņēmumu, mazo un vidējo uzņēmumu („MVU”) kategorijā ietilpst uzņēmumi, kam ir mazāk nekā 250 darbinieku un kuru gada apgrozījums nepārsniedz 50 miljonus euro un/vai gada bilances kopsumma nepārsniedz 43 miljonus euro. 
2. MVU kategorijas mazu uzņēmumu definē kā uzņēmumu, kurā ir nodarbināti mazāk nekā 50 darbinieki un kura gada apgrozījums un/vai gada bilances kopsumma nepārsniedz 10 miljonus euro. 
I pielikuma 3. pants „Uzņēmumu tipi, ko ņem vērā, aprēķinot darbinieku skaitu un finanšu rādītājus”. 
3. „Saistīti uzņēmumi” ir uzņēmumi, kuru starpā pastāv kādas no šeit norādītajām attiecībām: 
a) uzņēmumam ir akcionāru vai dalībnieku balsstiesību vairākums citā uzņēmumā; 
b) uzņēmumam ir tiesības iecelt vai atlaist pārvaldes, vadības vai uzraudzības struktūras dalībnieku vairākumu citā uzņēmumā; 
c) uzņēmumam ir tiesības īstenot noteicošu ietekmi pār citu uzņēmumu saskaņā ar līgumu, kas noslēgts ar šo uzņēmumu, vai saskaņā ar tā dibināšanas līguma klauzulu vai statūtiem; 
d) uzņēmums, kas ir cita uzņēmuma akcionārs vai dalībnieks, vienpersoniski kontrolē akcionāru vai dalībnieku vairākuma balsstiesības minētajā uzņēmumā saskaņā ar vienošanos, kas panākta ar pārējiem uzņēmuma akcionāriem vai dalībniekiem. 
[..]
Latvijas Republikas tiesību akti:
5. Komercdarbības atbalsta kontroles likuma 4. pants:
„Komercdarbības atbalsta tiesiskais ietvars”
Komercdarbības atbalsta tiesiskais ietvars ir šis likums, Līgums par Eiropas Savienības darbību, Eiropas Savienības tiesību akti, Eiropas Savienības judikatūra un citi dokumenti komercdarbības atbalsta kontroles jomā, kurus piemēro, izvērtējot komercdarbības atbalsta saderīgumu ar iekšējo tirgu [..], kā arī citas Latvijas Republikai saistošas starptautisko tiesību normas.

6. Covid-19 infekcijas izplatības seku pārvarēšanas likuma 2. un 15. pants:

2. pants: 
Ministru kabinets, izvērtējot ekonomisko situāciju, nosaka kritērijus un kārtību šā likuma 15. pantā noteikto pasākumu un īpašo atbalsta mehānismu piemērošanai nodokļu maksātājiem, kurus skārusi Covid-19 izraisītā krīze. Ministru kabinets, ja nepieciešams, nosaka nozares, kurām sakarā ar Covid-19 izplatību ir būtiski pasliktinājusies finanšu situācija. 

15. pants: 
[..]
(3) Ministru kabinets var noteikt citus atbalsta pasākumus Covid-19 izraisītās krīzes skartajiem nodokļu maksātājiem. 

7. Ministru kabineta 2020. gada 10. novembra noteikumu Nr. 676 ,,Noteikumi par atbalstu Covid-19 krīzes skartajiem uzņēmumiem apgrozāmo līdzekļu plūsmas nodrošināšanai” (redakcijā, kas bija spēkā atbalsta piešķiršanas brīdī; turpmāk – Atbalsta noteikumi) 4.1. apakšpunkts, 5. punkts, 16.2. apakšpunkts, 18. punkts, 24. un 26. punkts.

4.1. apakšpunkts:
Šo noteikumu ietvaros atbalstu var saņemt tāds uzņēmums, kas atbilst sīkā (mikro), mazā un vidējā uzņēmuma definīcijai, kura noteikta Komisijas regulas Nr.651/2014 I pielikuma 2. pantā, vai lielā uzņēmuma definīcijai, kura noteikta Komisijas regulas Nr.651/2014 2. panta 24. punktā. 

5. punkts: 
Šo noteikumu izpratnē saistītās personas ir saimnieciskās darbības veicēji, kas atbilst Komisijas regulas Nr. 651/2014 I pielikuma 3. panta 3. punktā noteiktajai saistīto uzņēmumu definīcijai. 

16.2. apakšpunkts: 
Atbalstu nepiešķir vidējam vai lielam saimnieciskās darbības veicējam, kurš jau 2019. gada 31. decembrī un atbalsta piešķiršanas brīdī uzskatāms par nonākušu grūtībās atbilstoši Komisijas regulas Nr.651/2014 2. panta 18. punktā noteiktajai definīcijai. 

18. punkts: 
Ja tiek konstatēts šajos noteikumos noteikto valsts atbalsta prasību pārkāpums, uzņēmumam ir pienākums atmaksāt Valsts ieņēmumu dienestam visu saņemto nelikumīgo valsts atbalstu kopā ar procentiem atbilstoši Komercdarbības atbalsta kontroles likuma IV un V nodaļas nosacījumiem. 

24. punkts: 
Lēmumu par atbalsta piešķiršanu pieņem līdz 2021. gada 30. jūnijam saskaņā ar Eiropas Komisijas 2020. gada 19. marta paziņojumu „Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā” (C(2020)1863). 

26. punkts: 
Valsts ieņēmumu dienests pieņem lēmumu un izmaksā atbalstu tikai pēc tam, kad Eiropas Komisija pieņēmusi lēmumu par šajos noteikumos paredzētā komercdarbības atbalsta saderību ar Eiropas Savienības iekšējo tirgu.

8. Komerclikuma 186. pants, 209. un 210. pants:

XII sadaļa „Sabiedrība ar ierobežotu atbildību” 
186. pants „Daļa”: 
[..]
(3) Daļa dod dalībniekam tiesības piedalīties sabiedrības pārvaldē, peļņas sadalē un sabiedrības mantas sadalē sabiedrības likvidācijas gadījumā, kā arī citas likumā un statūtos paredzētās tiesības. 

209. pants „Sabiedrības pārvaldes institūcijas”: Sabiedrības pārvaldes institūcijas ir dalībnieku sapulce un valde, kā arī padome (ja tāda ir izveidota). 

210. pants. Dalībnieku sapulces kompetence 
(1) Tikai dalībnieku sapulces kompetencē ietilpst: 
1) grozījumu izdarīšana statūtos; 
2) pamatkapitāla palielināšana vai samazināšana; 
3) padomes locekļu ievēlēšana un atsaukšana; 
4) valdes locekļu ievēlēšana un atsaukšana; 
5) gada pārskata un peļņas sadales apstiprināšana; 
6) revidenta un likvidatora ievēlēšana un atsaukšana; 
7) lēmuma pieņemšana par prasības celšanu pret valdes locekli, padomes locekli, dibinātāju vai dalībnieku un par sabiedrības pārstāvja iecelšanu lietas vešanai tiesā;
8) (izslēgts); 
9) lēmuma pieņemšana par sabiedrības darbības izbeigšanu, turpināšanu, apturēšanu, atjaunošanu vai reorganizāciju, kā arī koncerna līguma noslēgšanu, grozīšanu vai izbeigšanu; 
10) citi jautājumi, kuri saskaņā ar likumu vai statūtiem nodoti dalībnieku sapulces kompetencē. 
(2) Dalībnieku sapulcei ir tiesības pieņemt arī tādus lēmumus, kas ietilpst valdes vai padomes kompetencē. Šādā gadījumā dalībnieki, kuri balsojuši par šo lēmumu, solidāri atbild par zaudējumiem, kas nodarīti šāda lēmuma rezultātā.

	1.4. tiesvedības procesa uzsākšanas iemesli (tiesiskie un faktiskie)
Latvijas Republikai nepieciešams iestāties lietā C-870/24 Outletico rakstveida apsvērumu sniegšanai, jo EST sniegtās atbildes uz lietā uzdotajiem prejudiciālajiem jautājumiem ietekmēs nacionālās tiesvedības iznākumu.

	 2. Informācija, kas saistīta ar Latvijas Republikas dalību lietā

	2.1. dalības veids
Latvijas Republikas rakstisku apsvērumu sniegšana EST.

	2.2. Latvijas Republikas lūgums EST
[bookmark: _Hlk147484854]Latvija attiecībā uz pirmo prejudiciālo jautājumu norādīs, ka Regulas Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, I pielikuma 1. pants un 3. panta 3. punkts interpretējami tādējādi, ka par uzņēmumu uzskata arī fizisku personu, kurai pieder uzņēmuma kapitāldaļas. Apstāklis, ka fiziskai personai pieder vairākuma kapitāldaļas, pats par sevi ir pietiekams pamats, lai atzītu, ka fiziska persona, kurai pieder uzņēmuma kapitāla daļas (dalībnieku balsstiesību vairākums), tieši vai netieši ietekmē uzņēmuma pārvaldību un tādējādi veic saimniecisko darbību vai piedalās šāda uzņēmuma saimnieciskajā darbībā, nevērtējot, vai faktiski fiziskā persona piedalās uzņēmuma pārvaldībā.

Latvija paudīs, ka gadījumos, kad fiziska persona pārvalda un tieši vai netieši kontrolē vairākus uzņēmumus, Regulas Nr. 651/2014 izpratnē tā ir vērtējama kā saimnieciskās darbības veicējs – uzņēmums –, kā to nosaka Regulas Nr. 651/2014 I pielikuma 1. pants[footnoteRef:2]. [2:  Ripa C., Ausmane L. Vai fiziska persona var būt uzņēmums? Kādos gadījumos un kāpēc?. Jurista Vārds, 2022. gada 29. novembris, Nr. 48 (1262), 22.–26. lpp.] 


[bookmark: _Hlk190356126][bookmark: _Hlk190351084]Brīdī, kad notiek uzņēmuma lieluma un finanšu situācijas deklarēšana, jēdziens “uzņēmums” komercdarbības atbalsta kontekstā ir daudz plašāks, nekā sniedz Komerclikums. Regulas Nr. 651/2014 I pielikuma 1. pants nosaka: “[..] Par uzņēmumu uzskata jebkuru saimnieciskās darbības subjektu neatkarīgi no tā juridiskās formas. Tas jo īpaši ietver pašnodarbinātas personas un ģimenes uzņēmumus, kas nodarbojas ar amatniecību vai veic citu darbību, kā arī personālsabiedrības un apvienības, kas regulāri ir iesaistītas saimnieciskajā darbībā [..].” Tātad, ja konstatējama saimnieciskā darbība, var konstatēt arī saimnieciskās darbības veicēju, kas to veic, un tāpēc saimnieciskās darbības veicēja juridiskajai formai komercdarbības atbalsta izpratnē nav nozīmes.

Lai izslēgtu jebkādas šaubas par jēdziena “fiziska persona” interpretāciju un nozīmi komercdarbības atbalsta kontekstā, Latvija 2017. gadā vērsās ar jautājumu Eiropas Komisijā par korektu jēdziena interpretāciju saistībā ar Regulu Nr. 651/2014 un Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108. panta piemērošanu de minimis atbalstam (turpmāk – Regula Nr. 1407/2013).

2019. gada aprīlī tika saņemta un eState aid WIKI sistēmā publicēta Eiropas Komisijas atbilde, kas balstīta uz EST praksi[footnoteRef:3] norādot, ja fiziskai personai pieder kapitāldaļu vairākums (kontrolpakete) uzņēmumā un šī fiziskā persona pārvalda šīs kapitāldaļas, tad tiek uzskatīts, ka šī fiziskā persona kvalificējas kā “saimnieciskās darbības veicēja”, jo pati par sevi veic ekonomisko darbību (piedāvā tirgū preces vai pakalpojumus) un komercdarbības atbalsta kontekstā ir vērtējama kā “uzņēmums”. [3:  EST 2006. gada 10. janvāra spriedums lietā C-222/04 Cassa di Risparmio di Firenze u.c. 112. punkts, ECLI:EU:C:2006:8.] 


Latvija minēto jautājumu par fizisko personu – saimnieciskās darbības veicēju – Eiropas Komisijai uzdeva Regulas Nr. 1407/2013 kontekstā, tomēr pēc dažiem mēnešiem cita Eiropas Savienības dalībvalsts, iepazīstoties ar Latvijas valstij sniegto atbildi, uzdeva Eiropas Komisijai jautājumu par to, kā tad fiziska persona būtu vērtējama Regulas Nr. 651/2014 sakarā, vaicājot, vai tad, ja fiziska persona, kura veic saimniecisku darbību, tiek vērtēta kā “uzņēmums”, nezaudē jēgu Regulā Nr. 651/2014 izvirzītais nosacījums, ka, lai sasaistītu uzņēmumus caur fizisku personu, svarīgi ir ņemt vērā, vai uzņēmumi darbojas vienā vai blakustirgos.

No Eiropas Komisijas (atbilde pieejama eState Aid WIKI sistēmā, Slovākijas 2019. gada 2. maijā uzdotais jautājums, Natural person – same relevant and adjacent markets) sniegtās atbildes uz šo dalībvalsts jautājumu skaidri varēja secināt, ka komercdarbības atbalsta kontekstā (gan Regulas Nr. 651/2014, gan Regulas Nr. 1407/2013 ietvaros) termins “fiziska persona” būtu interpretējama šādi:
a) “fiziska persona – saimnieciskās darbības veicēja” – vērtējama kā “uzņēmums”, attiecas visi tie paši nosacījumi, kā vērtējot klasiski saistību caur uzņēmumiem;
b) “parasta fiziska persona” – pieder kapitāldaļas (var piederēt pat kapitāldaļu vairākums), bet tā tās nepārvalda. Ir noslēgta un atbalsta sniedzējam iesniegta īpaša vienošanās, ka to dara kāds cits. Ja īpašā vienošanās noslēgta ar citu fizisku personu, tad uz šo fizisko personu būtu attiecināms Regulas Nr. 651/2014 I pielikuma 3. panta nosacījums, kur minēts: ja kādas attiecības starp uzņēmumiem nodibina ar fiziskas personas (fizisku personu grupas) starpniecību, tad uzņēmumi ir “saistīti”.

Eiropas Komisijas Konkurences ģenerāldirektorāta 2021. gada 9. jūlijā nosūtītajā atbildes vēstulē Finanšu ministrijai prenotifikācijas ietvaros Eiropas Komisija atkārtoja savu 2019. gadā pausto nostāju, ka jebkura fiziska persona, kurai ir līdzdalība uzņēmumā un tā īsteno kontroli (īsteno savu kapitāldaļu pārvaldīšanu) šajā uzņēmumā, kvalificējas kā “uzņēmums”.

Tā kā atbilstoši Eiropas Komisijas skaidrojumiem par pareizu “fiziskas personas – saimnieciskās darbības veicējas” noteikšanu būtiska un obligāti klātesošā komponente ir kapitāldaļu pārvaldīšana, tad, sniedzot savas atbildes eState Aid WIKI platformā, Eiropas Komisija to traktē šādi: ar kapitāldaļu pārvaldīšanu ir jāsaprot, piemēram, balsstiesības uzņēmumā, valdes iecelšana, darbošanās uzraudzības institūcijās vai arī uzņēmuma valdē (skaidrojums pieejams eState Aid WIKI sistēmā, Latvijas 2019. gada 19. augustā uzdotais jautājums, Art. 2(2) – concept of single undertaking – natural persons).

Ņemot vērā, ka atbilstoši nacionālajai likumdošanai vairākuma akcionāram ir tiesības īstenot visas iepriekš uzskaitītās darbības, var automātiski uzskatīt, ka vairākuma kapitāldaļu akcionārs ir iesaistīts kapitāldaļu pārvaldībā, tādējādi uzskatāms, ka tas veic saimniecisku darbību un automātiski komercdarbības atbalsta kontekstā definējams kā “uzņēmums”.

[bookmark: _Hlk191029710]Secīgi no minētās publikācijas kontekstā ar uzdoto prejudiciālo jautājumu izriet, ka pietiek konstatēt apstākli, ka fiziskai personai pieder vairākuma kapitāldaļas, lai uzskatītu, ka fiziskā persona komercdarbības atbalsta kontekstā definējama kā “uzņēmums”, nevērtējot, vai faktiski fiziskā persona piedalās uzņēmuma pārvaldībā.

Tā kā konkrētajā gadījumā fiziskā persona A valsts atbalsta regulējuma izpratnē tiek vērtēta kā uzņēmums, tad Regulas Nr. 651/2014 I pielikuma 3. panta 3. punktā norādītā informācija “Uzņēmumi, kuriem kādas no šīm attiecībām pastāv ar fiziskas personas vai kopīgi darbojošos fizisku personu grupas starpniecību, arī ir uzskatāmi par saistītiem uzņēmumiem, ja tie pilnībā vai daļēji darbojas tajā pašā konkrētajā tirgū vai blakustirgos” nav jāanalizē, jo tā attiecas uz fiziskām personām, nevis uzņēmumiem.

Sniedzot viedokli par otro prejudiciālo jautājumu, Latvijas vērsīs uzmanību, ka, ņemot vērā uz pirmo prejudiciālo jautājumu paustos apsvērumus, fiziskā persona A, kurai pieder vairākums kapitāla daļu ne tikai uzņēmumā, kas ir pieteicējas dalībnieks (Kipras uzņēmums RRE TRADECENTERS HOLDING LIMITED), bet arī citos uzņēmumos (SIA “Esterkin Family Investments”; SIA “IC Industries Holdings”), ir atzīstama par uzņēmumu atbilstoši Regulas Nr. 651/2014 I pielikuma 1. pantam. Secīgi, tā kā fiziskā persona A ir uzskatāma par saimnieciskās darbības veicēju (uzņēmums), par saistītiem uzņēmumiem ar pieteicēju ir atzīstamas arī SIA “Esterkin Family Investments” un SIA “IC Industries Holdings”, un šī saistība nepastāv ar personas A kā fiziskas personas starpniecību. 

Tādējādi attiecībā uz Iesniedzējtiesas uzdoto otro prejudiciālo jautājumu Latvija norādīs, ka uz konkrēto gadījumu nav attiecināms Regulas Nr. 651/2014 I pielikuma 3. panta 3. punkta ceturtajā daļā ietvertais nosacījums, ka uzņēmumi, kuriem kādas no šīm attiecībām pastāv ar fiziskas personas starpniecību, ir uzskatāmi par saistītiem uzņēmumiem tikai tādā gadījumā, ja tie pilnībā vai daļēji darbojas tajā pašā konkrētajā tirgū vai blakustirgos. Pamatojoties uz minēto, konkrētajā gadījumā nav nepieciešams tālāk vērtēt, vai Pieteicēja darbojas tajā pašā konkrētajā tirgū vai blakus tirgos, kur SIA “Esterkin Family Investments” un SIA “IC Industries Holdings”.

	2.3. dalības iespējamās sekas
Saskaņā ar Protokola par EST statūtiem 23. panta otrajā daļā noteikto puses pamata tiesvedībā, dalībvalstis, Eiropas Komisija un noteiktos gadījumos arī Eiropas Parlaments, Padome un Eiropas Centrālā banka divu mēnešu laikā no paziņojuma par prejudiciālā nolēmuma lietu saņemšanas var iesniegt EST rakstiskos apsvērumus.
Sniedzot rakstiskos apsvērumus, Latvijas Republikai ir iespēja sniegt savu viedokli par Regulas Nr. 651/2014 I pielikuma 1. panta un 3. panta pirmās un ceturtās daļas normas interpretāciju, tādējādi veicinot vienveidīgu minēto tiesību aktu izpratni Eiropas Savienībā.
Termiņš, līdz kuram Latvijas Republika var iesniegt rakstiskus apsvērumus EST, ir 2025. gada 17. aprīlis.
EST atbilde uz uzdotajiem prejudiciālajiem jautājumiem būs saistoša visām Eiropas Savienības dalībvalstīm attiecībā uz tajā sniegto Eiropas Savienības tiesību aktu interpretāciju, kā arī visu dalībvalstu tiesām, izskatot līdzīga rakstura strīdus.

	 3. Informatīvā daļa

	3.1. atbildīgā iestāde
Finanšu ministrija.

	3.2. atbildīgās iestādes norīkotais eksperts (amats, vārds, uzvārds)
Valsts ieņēmumu dienesta Juridiskās un pirmstiesas strīdu izskatīšanas pārvaldes Pirmās tiesvedības daļas vadītāja Linda Turlaja.

	3.3. Latvijas Republikas pārstāvis attiecīgajā lietā (amats, vārds, uzvārds)
Tieslietu ministrijas valsts sekretāra vietniece ārvalstu sadarbības un stratēģijas jautājumos, Latvijas Republikas pārstāve Eiropas Savienības Tiesā Kristīne Pommere;
Tieslietu ministrijas Eiropas Savienības Tiesas departamenta direktore Jekaterina Davidoviča;
Tieslietu ministrijas Eiropas Savienības Tiesas departamenta vecākā juriste Ineta Romanovska.

	3.4. konsultācijas (arī ar nevalstiskajām organizācijām un sociālajiem partneriem), ja tādas notikušas
Nav notikušas.


[bookmark: _Hlk2002736]
Tieslietu ministre								I. Lībiņa-Egnere

Romanovska 67036963
ineta.romanovska@tm.gov.lv

